Malti li kien irrapportat nieqes fil-Libja nstab ftit ħin biss wara li d-dettalji tal-għejbien tiegħu ixxandru fuq is-sit tvm.com.mt. L-awtoritajiet Maltin ġew infurmati bil-każ tal-għejbien  ta’ Roger Muscat minn ħuh gimagħtejn wara li ntilef il-kuntatt miegħu u wara li infurmaw lil mezzi tal-istampa bil-każ, Roger Muscat gie rrapportat li għamel kuntatt ma ħuh u infurma li jinsab qawwi u sħiħ u bħalissa jinsab fuq il-baħar. tvm.com.mt huwa infurmat li minnufih il-Pulizija Maltija għamlet kuntatt ma’ Roger Muscat li min-naħa tiegħu ikkonferma li se jerġa’ lura Malta fil-jiem li gejjin. Il-każ ta’ Roger Muscat ta’ 49 sena minn San Pawl il-Baħar jidher li kien imdawwar b’intriċċi u misteri anke għall-fatt li huwa mar il-Libja fil-21 ta’ Lulju meta ma kienx hemm vjaġġi bl-ajru lejn il-Libja minħabba li l-ispazju tal-ajru kien magħluq. Ir-rapport dwar l-għejbien tiegħu sar min ħuh lill-pulizija lbierah u minnufih ġie infurmat il-crises centre tal-Ministeru tal-Affarijiet Barranin. Mill-ewwel investigazzjoni tal-awtoritajiet Maltin, jirriżulta li Roger Muscat x’aktarx telaq lejn il-Libja bil-baħar fl-istess żmien li l-Gvern Malti kien ħareġ twissija biex jiġu evitat l-ivvjaġġjar lejn il-Libja. S’issa mhux magħruf jekk kellux viża biex jidħol il-Libja iżda l-awtoritajiet Maltin irnexxielhom jittraċċaw l-aħħar telefonata tiegħu li saret fit-territorju Libjan fit-23 ta’ Lulju. Mindu telaq lejn il-Libja ġimagħtejn ilu, ma jirirżultax li huwa għamel kuntratt mal-qraba tiegħu f’Malta waqt li l-awtoritajiet jidhru sorpriżi li r-rapport dwar l-għajbien tiegħu sar ilbieraħ minkejja li l-kuntatt ma’ Roger ilu li ntilef kważi ġimagħtejn. Mhux magħruf jekk Roger Muscat kienx f’kuntatt ma’ xi kumpanija. Id-dettalji dwar dan il-każ ingħataw mil-Kap taċ-Ċivil Mario Cutajar li qal li l-awtoritajiet Maltin għadhom qed jinvestigaw. Mill-ewwel stħarriġ jidher li Roger Muscat qal lil qraba tiegħu li sejjer il-Libja biex isib xogħol. Dan minkejja li f’Malta kien jaħdem bħala xufier mal-Arriva u għadu fl-impjieg mal-kumpanija tal-Gvern li bħalissa qiegħda topera t-trasport pubbliku. S’issa għadu ma ġiex stabbilit jekk din kienitx l-ewwel darba li Roger Muscat mar il-Libja.